### Beslutningstema

Der træffes beslutning om godkendelse af budgetopfølgning pr. 31. august 2023 og bevillingsmæssige ændringer.

### Sagsfremstilling

Ifølge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Denne budgetopfølgning pr. 31. august skal sikre budgetoverholdelse af budget 2023 samt tid til at gennemføre eventuelle korrigerende tiltag, som kan sikre budgetoverholdelse for 2024.

Budgetopfølgningen indeholder generelle bemærkninger og konklusioner fra de specifikke budgetopfølgninger pr. 31. august 2023 til fagudvalgene.

![](data:image/png;base64...)

Samlet konklusion i forhold til korrigeret budget

Samlet forventes et mindreforbrug på 71,9 mio. kr. i forhold til det korrigerede budget som sammensættes af udsving på såvel driftsudgifter (mindreforbrug 11,3 mio. kr.) som anlægsudgifter (mindreforbrug 57,3 mio. kr.).

Den indgåede økonomiaftale mellem regeringen og KL indeholder kompensation til kommuner til midtvejsregulering af indkomstoverførsler, ændrede pris- og lønskøn og udgifter til Ukrainske flygtninge og covid-19. Tønder Kommune har modtaget en regulering på 46,9 mio kr., som er indarbejdet som bevillingsændring under indtægter.

De samlede driftsudgifter forventes at give et mindreforbrug på 11,3 mio. kr. efter de bevillingsmæssige ændringer er indarbejdet. Mindreforbruget sammensættes af merforbrug på serviceudgifterne (3,6 mio. kr.), mindreforbrug på indkomstoverførsler (12,9 mio. kr.) og mindreforbrug uden for servicerammen (2,0 mio.kr.)

På serviceudgifter er de væsentligste mindreforbrug på erhverv (3,7 mio. kr.), centrale puljer (4,9 mio. kr.), miljø og natur (1,2 mio. kr.), fritid og idræt (3,2 mio. kr.), kultur (1,9 mio. kr.) og arbejdsmarkedsområdet (3,2 mio. kr.).

Modsatrettet forventes et merforbrug på befordring (2,7 mio. kr.) og teknik og ejendomme (9,2 mio. kr.), vok-sen/social (5,8 mio. kr.), forebyggelse og anbringelse (1,0 mio. kr.) og dagtilbud (2,5 mio. kr.)

Samlet forventes et merforbrug på serviceudgifterne på 3,6 mio. kr.

På indkomstoverførsler forventes et samlet mindreforbrug på 12,9 mio. kr., som primært kan henføres til et forventet mindreforbrug på 7,7 mio. kr. på førtidspension, tabt arbejdsfortjeneste og 3,9 mio. kr. på driftsudgifter til aktivering.

I forhold til udgifter udenfor servicerammen er forventningen et mindreforbrug på 2,0 mio. kr.

På anlægssiden er der forbrugt 37,8 mio. kr. ud af det korrigerede budget på 142,0 mio. kr.

På anlæg forventes et samlet mindreforbrug på 57,3 mio. kr., som hovedsageligt kan henføres til periodeforskydninger under Økonomiudvalget (9,4 mio. kr.), Socialudvalget (4,5 mio. kr.), Kultur- og Fritidsudvalget (10,2 mio. kr.), Børn- og Skoleudvalget (7,9 mio. kr.) og Klima-, Vækst- og Udviklingsudvalget (26,0 mio. kr.). Ved årets udgang vil uforbrugte midler på igangværende anlægsprojekter blive søgt overført til 2024.

Samlet konklusion i forhold til servicerammen (oprindeligt budget)

Økonomiaftalen mellem regeringen og KL indeholder fortsat muligheder for sanktioner såfremt landets kommuner under ét ikke holder sig inden for den aftalte serviceramme, der måles i forhold til det oprindelige budget.

Den indgåede økonomiaftale mellem regeringen og KL indeholder blandt andet kompensation til kommunerne for udviklingen i pris- og lønskøn for budget 2023, og derfor er sigtepunktet for kommunens serviceramme hævet i forhold til det oprindelig budget og udgør nu 1.922,0 mio. kr.

Ved budgetopfølgningen udgør de afholdte serviceudgifter 1.290,2 mio. kr. hvilket svarer til 67,12 % af det korrigerede sigtepunkt.

Ved budgetopfølgningen forventes der serviceudgifter på 1.952,2 mio. kr., hvilket er 30,2 mio. kr. mere end sigtepunktet og indikerer, at kommunen vil overskride servicerammen.

Det er særligt områder, som Teknik og Ejendomme, Voksen/Social og Dagtilbud, som bidrager til forventningerne om en overskridelse af servicerammen.

Forbrugsprocenten på 67,12 % ligger også over det forventede på 66,67 % efter 8 måneder og signalerer dermed, at med et uændret forbrugsmønster resten af året, så vil servicerammen blive overskredet med ca. 13 mio. kr.

Der skal derfor være et skærpet fokus på serviceudgifterne resten af året for at kommunen kan overholde servicerammen.

Bevillingsmæssige ændringer

Samlet søges der ved budgetopfølgningen om tillægsbevilling på 26,112 mio. kr., som tilgår kassebeholdningen.

### Direktionen indstiller,

|  |  |
| --- | --- |
| at | budgetopfølgning pr. 31. august 2023 for Tønder Kommune godkendes, |
| at | der godkendes bevillingsmæssige ændringer i forbindelse med budgetopfølgningen på 26,112 mio. kr., som tilgår kassebeholdningen, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 12. oktober 2023, pkt. 4:

Indstillingen anbefales.

Jacob Skov deltog ikke i mødet.

### Beslutning

Indstillingen godkendt.